เงินบาทปิด32.14/16
ธนาคารซีไอเอ็มบีไทย รายงาน เงินบาทปิด 32.14/16 แนวโน้มแข็งค่า มองกรอบพรุ่งนี้ 32.10-32.20 บาท
4 ส.ค. 2553

ธนาคารซีไอเอ็มบีไทย รายงาน เงินบาทปิด 32.14/16 แนวโน้มแข็งค่า มองกรอบพรุ่งนี้ 32.10-32.20 บาท
นักบริหารเงินจากธนาคารซีไอเอ็มบีไทย เปิดเผยว่า เงินบาทปิดตลาดเย็นนี้อยู่ที่ระดับ 32.14/16 บาท/ดอลลาร์ แข็งค่าขึ้นอีกเล็กน้อยเมื่อเทียบกับช่วงเช้าที่เปิดตลาดที่ระดับ 32.17/19 บาท/ดอลลาร์
"เงินบาทช่วงนี้ยังแข็งค่าต่อเนื่อง ส่วนหนึ่งเป็นไปตามทิศทางของสกุลเงินในภูมิภาค" นักบริหารเงิน กล่าว
ส่วนความเคลื่อนไหวของเงินสกุลหลักต่างประเทศช่วงปิดตลาดเย็นนี้ เงินเยนอยู่ที่ระดับ 85.50/53 เยน/ดอลลาร์ ส่วนเงินยูโรอยู่ที่ระดับ 1.3205/3207 ดอลลาร์/ยูโร
คืนนี้ สหรัฐฯ จะประกาศตัวเลขเศรษฐกิจที่สำคัญ ได้แก่ สถาบันจัดการด้านอุปทานของสหรัฐ (ISM) เปิดเผยดัชนีภาคบริการและดัชนีกิจกรรมทางธุรกิจเดือนก.ค., สำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์ เป็นต้น
ปัจจัยสำคัญที่จะมีผลต่อการเคลื่อนไหวของค่าเงินบาทในช่วงนี้ นักลงทุนให้ความสำคัญกับการประกาศอัตราดอกเบี้ยนโยบายของธนาคารกลางยุโรป และธนาคารกลางอังกฤษ รวมถึงในฝั่งสหรัฐฯ ที่ช่วงปลายสัปดาห์นี้จะประกาศจำนวนผู้ขอรับสวัสดิการว่างงานรายสัปดาห์ และตัวเลขการจ้างงานนอกภาคเกษตรเดือนก.ค. 
นักบริหารเงิน คาดว่า วันพรุ่งนี้เงินบาทจะยังเคลื่อนไหวแคบๆ โดยมองกรอบไว้ที่ 32.10-32.20 บาท/ดอลลาร์